घटना को 50 दिन हुए, AIIMS डायरेक्टर बोले- परिजन DNA सैंपल देने में देरी कर रहे
Odisha Balasore Train Accident Case Update; Coromandel Express Accident Story and Updates On Dainik Bhaskar केंद्रीय रेल मंत्री अश्विनी वैष्णव ने शुक्रवार को बताया कि सिग्नलिंग में गड़बड़ी की वजह से ओडिशा के बालासोर में ट्रेन हादसा हुआ था।
2 जून को ओडिशा के बालासोर में हुए ट्रेन हादसे में 295 लोगों की जान चली गई थी। हादसे को 50 दिन बीत चुके हैं। अब तक 41 शवों की पहचान नहीं हो पाई है।
AIIMS भुवनेश्वर के डायरेक्टर आशुतोष बिस्वा ने बताया, परिजन शवों को लेने धीरे-धीरे आ रहे हैं। उनका DNA सैंपल लेकर शवों को परिजनों को सौंप जा रहा है।
उधर केंद्रीय रेल मंत्री अश्विनी वैष्णव ने शुक्रवार को राज्यसभा में बताया कि सिग्नलिंग में गड़बड़ी की वजह से यह ट्रेन हादसा हुआ था।
रेलवे सेफ्टी कमिश्नर ने हादसे की जांच पूरी कर ली है। जांच में पता चला है कि हादसे से कुछ दिनों पहले नॉर्थ सिग्नल (गुमटी स्टेशन) पर सिग्नलिंग सर्किट में बदलाव हुआ था।
रेल मंत्री ने 40 पेज की रिपोर्ट का हवाला दिया
रेल मंत्री ने राज्यसभा में मार्क्सवादी नेता जॉन ब्रिटास और आम आदमी पार्टी के नेता संजय सिंह के सवाल के जवाब में राज्यसभा को लिखित में यह जानकारी दी। उन्होंने सदन में जिस 40 पेज की रिपोर्ट का जिक्र किया, वह 3 जुलाई को सामने आई थी।
स्टेशन पर लेवल क्रॉसिंग गेट नंबर 94 के लिए इलेक्ट्रिक लिफ्टिंग बैरियर के रिप्लेसमेंट से जुड़े सिग्नलिंग वर्क के दौरान गड़बड़ी हुई थी। इसकी वजह से ही ट्रेन को गलत लाइन पर ग्रीन सिग्नल दे दिया गया, जहां पहले से ही मालगाड़ी खड़ी थी।
इसी वजह से कोरोमंडल एक्सप्रेस ट्रैक पर खड़ी मालगाड़ी से टकरा गई। फिर बेंगलुरु-हावड़ा सुपरफास्ट कोरोमंडल की बोगियों में भिड़ गई। यह हादसा रेलवे अधिकारियों की ओर से हुई चूक और लापरवाही को दिखाता है।
176 लोगों की गंभीर चोटें आईं थीं
अश्विनी वैष्णव ने बताया कि इस हादसे में 295 लोगों की मौत हो गई। 176 लोगों की गंभीर चोटें आईं। 451 लोगों को हल्की चोटें थीं। 180 लोगों को प्राथमिक उपचार देने के बाद घर भेज दिया गया।
मामले में तीन गिरफ्तार, गैर इरादतन हत्या का आरोप
बालासोर ट्रेन हादसे को लेकर सीनियर सेक्शन इंजीनियर अरुण कुमार मोहंता, सेक्शन इंजीनियर मोहम्मद आमिर खान और टेक्नीशियन पप्पू कुमार को 7 जुलाई को गिरफ्तार किया गया था। आरोपियों के खिलाफ IPC की धारा 304 (गैर इरादतन हत्या), 201 (सबूत मिटाने) और रेलवे एक्ट की धारा 153 के तहत केस दर्ज किया गया है।
स्पेशल कोर्ट ने तीनों को पांच दिन की CBI रिमांड में भेजा था। 11 जुलाई को तीनों की रिमांड चार दिन के लिए बढ़ा दी गई। तीनों की CBI रिमांड शुक्रवार को खत्म हो गई थी, जिसके बाद उन्हें CBI स्पेशल कोर्ट में पेश किया गया। मामले में अगली सुनवाई 27 जुलाई को होगी।
उधर, 12 जुलाई को रेलवे ने 7 अफसरों को सस्पेंड कर दिया था। इनमें गिरफ्तार होने वाले 3 रेलकर्मी भी शामिल थे। साउथ ईस्टर्न रेलवे के जनरल मैनेजर अनिल कुमार मिश्रा ने कहा कि अगर ये अधिकारी सतर्क होते तो हादसा नहीं होता।
